Illum il-Kummissjoni varat l-ewwel sejħa għal proposti taħt il-Korp Ewropew ta' Solidarjetà l-ġdid 2021–2027. Il-Korp Ewropew ta' Solidarjetà jappoġġja liż-żgħażagħ li jixtiequ jinvolvu ruħhom f'attivitajiet ta' volontarjat f'varjetà ta' oqsma li jvarjaw minn għajnuna lin-nies fil-bżonn sa appoġġ fil-qasam tas-saħħa u azzjoni ambjentali, madwar l-UE u lil hinn minnha. Il-prijorità ta' din is-sena se tkun is-saħħa u se timmobilizza l-voluntiera biex jaħdmu fuq proġetti li jindirizzaw l-isfidi tas-saħħa, inkluż l-impatt tal-pandemija tal-COVID-19, u l-irkupru minnha. B'baġit ta' aktar minn biljun ewro għall-2021-2027 iddedikat għalhekk, il-programm il-ġdid joffri opportunitajiet lil madwar 275,000 żagħżugħ u żagħżugħa biex jgħinu jindirizzaw l-isfidi soċjetali u umanitarji permezz tal-volontarjat jew biex jistabbilixxu l-proġetti ta' solidarjetà tagħhom stess. Għall-ewwel sena ta' azzjoni, hemm disponibbli aktar minn EUR 138 miljun. Mis-sena d-dieħla, il-programm se jippermetti wkoll li ż-żgħażagħ jagħmlu volontarjat f'attivitajiet ta' għajnuna umanitarja madwar id-dinja, u b'hekk jgħin biex jiġu indirizzati l-isfidi umanitarji f'pajjiżi terzi sikuri, filwaqt li jappoġġja l-attivitajiet ta' għajnuna tal-UE hemmhekk. Fi kliem il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas: “Is-solidarjetà hija l-qofol tal-proġett Ewropew, kemm fi ħdan l-Unjoni tagħna kif ukoll ma' sħabna madwar id-dinja. L-istil ta' ħajja Ewropew tagħna huwa tali li juri lill-ġenerazzjonijiet żgħażagħ tagħna li aħna aktar b'saħħitna flimkien. Dan huwa dak li esperjenzaw, u x'jistgħu jaqsmu permezz tal-opportunitajiet offruti mill-Korp Ewropew ta' Solidarjetà. Bil-volontarjat fil-qalba tiegħu, dan il-programm jinvolvi u jagħti s-setgħa liż-żgħażagħ biex ikunu attivi fis-soċjetà, jaġixxu skont il-valuri tagħhom u jsiru verament dawk li jagħmlu l-bidla.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Iż-żgħażagħ għandhom ħafna x'jagħtu lis-soċjetà. Fi żmien meta kollox jidher possibbli, irridu nħeġġuhom ikunu attivi, juru solidarjetà u jaqsmu l-ħin, l-impenn u l-passjoni tagħhom għall-kawżi li jinteressawhom. Il-fatt li wieħed ikun parti mill-Korp Ewropew ta' Solidarjetà huwa wkoll okkażjoni imprezzabbli biex tinkiseb l-esperjenza u jiġu żviluppati ħiliet ġodda. Din is-sena, b'enfasi speċjali fuq l-attivitajiet u l-proġetti fil-qasam tal-prevenzjoni u l-appoġġ għas-saħħa, nittamaw li nimmobilizzaw ukoll il-voluntiera fl-isforzi konġunti tagħna fil-ġlieda kontra l-pandemija tal-COVID-19.” Il-Korp Ewropew ta' Solidarjetà l-ġdid jappoġġja l-prijoritajiet politiċi globali tal-UE, u jiffaċilita lill-organizzazzjonijiet u liż-żgħażagħ sabiex jindirizzawhom. Qed jiġu enfasizzati b'mod partikolari dawn l-erba' fergħat: Minbarra dawn l-erba' oqsma ta' impenn, il-programm se jkollu l-flessibbiltà li jżid il-prijoritajiet annwali, biex jindirizza kwistjonijiet urġenti – bħal, dis-sena, is-saħħa. Biex jieħdu sehem fil-Korp Ewropew ta' Solidarjetà, l-organizzazzjonijiet huma meħtieġa jiksbu tikketta ta' kwalità li tiċċertifika li jwettqu attivitajiet ta' solidarjetà ta' kwalità għolja f'konformità mal-prinċipji, l-objettivi u r-rekwiżiti tal-programm. Kwalunkwe korp pubbliku jew privat jista' japplika għal finanzjament, bl-għajnuna tal-Aġenziji Nazzjonali tal-Korp Ewropew ta' Solidarjetà bbażati fl-Istati Membri kollha tal-UE u fil-pajjiżi mhux tal-UE assoċjati mal-programm — l-Iżlanda, il-Liechtenstein, it-Turkija u r-Repubblika tal-Maċedonja ta' Fuq. Barra minn hekk, gruppi ta' żgħażagħ irreġistrati fil-Portal tal-Korp Ewropew ta' Solidarjetà jistgħu japplikaw direttament għal finanzjament għal proġetti ta' solidarjetà żviluppati u mmexxija minnhom. Il-perjodu ta' applikazzjoni għaż-żewġ sejħiet taħt il-programm il-ġdid 2021-2027 jiftaħ fil-15 ta' April, u jintemm fil-5 ta' Ottubru 2021. L-applikazzjonijiet għat-tikketta tal-kwalità għall-volontarjat ta' solidarjetà jistgħu jiġu ppreżentati fi kwalunkwe waqt. L-iskadenza għall-applikazzjoni għat-tikketta tal-kwalità għall-volontarjat tal-għajnuna umanitarja hija t-22 ta' Settembru 2021. Il-Korp Ewropew ta' Solidarjetà, li ġie varat f'Diċembru 2016, ilu jeżisti bħala programm iffinanzjat mill-UE minn Ottubru 2018, b'baġit operattiv ta' EUR 375.6 miljun għall-2018-2020. Il-volontarjat jagħti liż-żgħażagħ minn 18 sa 30 sena (sa 35 sena għal attivitajiet umanitarji) l-opportunità li jikkontribwixxu għall-ħidma ta' kuljum ta' organizzazzjonijiet li jispeċjalizzaw f'attivitajiet li huma ta' benefiċċju għall-komunitajiet. S'issa, 275,000 żagħżugħ u żagħżugħa ngħaqdu mal-Korp Ewropew ta' Solidarjetà, u madwar 50,000 parteċipant bdew l-attivitajiet tagħhom. Abbażi tas-suċċess tal-inizjattiva, il-Korp Ewropew ta' Solidarjetà jkompli l-attivitajiet tiegħu għall-2021-2027 u jestendihom għall-volontarjat fil-qasam tal-għajnuna umanitarja tal-UE. Il-proġetti ta' volontarjatj offru opportunitajiet liż-żgħażagħ biex jieħdu sehem f'attivitajiet ta' solidarjetà u jgħinu biex jiġu indirizzati l-ħtiġijiet identifikati fil-komunitajiet lokali. Il-volontarjat jista' jsir f'pajjiż li mhuwiex il-pajjiż tar-residenza tal-parteċipant (transfruntier) jew fil-pajjiż tar-residenza tal-parteċipant (fil-pajjiż). Iż-żgħażagħ jistgħu jagħmlu volontarjat individwalment jew f'timijiet, u l-attivitajiet jistgħu jdumu sa 12-il xahar. It-tikketta tal-kwalità hija proċess li jiċċertifika li organizzazzjoni hija lesta u kapaċi twettaq attivitajiet ta' solidarjetà ta' kwalità għolja f'konformità mal-prinċipji, l-objettivi u l-istandards tal-kwalità tal-Korp Ewropew ta' Solidarjetà. Il-kisba ta' tikketta tal-kwalità hija prekundizzjoni għall-parteċipazzjoni f'attivitajiet ta' volontarjat. Proġett ta' solidarjetà huwa attività ta' solidarjetà li ma tkunx intiża għal-profitt, mibdija, żviluppata u implimentata miż-żgħażagħ stess għal perjodu ta' bejn xahrejn u 12-il xahar. Il-proġetti ta' solidarjetà jeħtieġ li jindirizzaw l-isfidi ewlenin fi ħdan il-komunitajiet. Skeda informattiva Sejħa għall-proposti Sit web